Je možné vykonať všeobecné porovnanie ustanovení programov pre vývozné úvery a používania týchto programov členskými štátmi s prehľadom hlavných rozdielov a podobností. Plnohodnotné porovnanie, v ktorom sa zohľadnia všetky aspekty, je však omnoho náročnejšie. Podmienky programov pre vývozné úvery sa medzi členskými štátmi môžu líšiť, a to dokonca v prípade programov, ktoré patria do tej istej kategórie a ktoré exportno-úverovej agentúry realizujú v súlade s rovnakým regulačným rámcom. V uplynulých rokoch sa dosiahol vyšší stupeň zblíženia, keďže dohoda OECD o štátom podporovaných vývozných úveroch sa vzťahuje na široký rad otázok.

Vo všeobecnosti členské štáty v uplynulých rokoch rozšírili svoj súbor nástrojov programov pre vývozné úvery. Najbežnejší typ podpory vývozných úverov, ktorý ponúkajú európske exportno-úverové agentúry, patrí do kategórie „čistého krytia“ (t. j. predmetná vývozná transakcia sa v skutočnosti financuje úverom od komerčnej banky, ktorej poskytuje exportno-úverová agentúra záruku alebo krytie typu poistenie). Všetkých 21 členských štátov, ktoré počas vykazovaného obdobia poskytli vývozné úvery v zmysle nariadenia (EÚ) č. 1233/2011, ponúkalo tento druh podpory.

Ako sa uviedlo v predchádzajúcich správach, so zreteľom na odporúčania obsiahnuté v uvedenom uznesení – ako je odporúčanie, aby pracovná skupina Rady pre vývozné úvery a Komisia viedli s Európskou službou pre vonkajšiu činnosť konzultácie o ďalšom rozvoji metodiky podávania správ – Komisia zároveň upozornila členské štáty, aby venovali pozornosť tomuto uzneseniu so zreteľom na podávanie správ v budúcnosti.

Táto výročná správa sa týka kalendárneho roka 2014. Rozsah tohto postupu zahŕňa činnosti v oblasti vývozných úverov v zmysle nariadenia (EÚ) č. 1233/2011, t. j. „strednodobé a dlhodobé“ transakcie s obdobím splácania dva roky alebo viac. Zo správy sú vynechané krátkodobé vývozné úverové transakcie a transakcie realizované niektorými exportno-úverovými agentúrami mimo oblasti vývozných úverov (ako je poistenie investícií). Rovnako treba poznamenať, že v prípade niektorých členských štátov vykonáva funkciu exportno-úverovej agentúry poisťovacia spoločnosť fungujúca na základe verejného mandátu. Riadenie verejného programu pre vývozné úvery je v takýchto prípadoch prísne oddelené od činností súkromného sektora (tieto, samozrejme, nepatria do rozsahu pôsobnosti tejto správy).

Podobne ako pri predchádzajúcom podávaní správ, mnohé členské štáty zdôrazňujú osobitný význam ľudských práv. Prakticky do všetkých správ o činnosti sa naďalej premieta podpora pre rozvoj dimenzie ľudských práv v rámci nových spoločných prístupov. Niektoré členské štáty prisudzujú pri hodnotení projektov osobitné postavenie aspektom spojeným s ľudskými právami. V niektorých prípadoch sa téma priamo spája s pracovnými právami/právami zamestnancov.

Niekoľko členských štátov sa zaoberá dôležitosťou prijímania opatrení na podporu otvorenosti a transparentnosti poskytovaním informácií o transakciách, financiách a environmentálnych a sociálnych otázkach všetkým zainteresovaným stranám. Ako prostriedok na zvýšenie informovanosti a podporu otvorenosti a transparentnosti sa pravidelne iniciujú a vedú dialógy so zainteresovanými stranami.

V mnohých prípadoch členské štáty čoraz častejšie uplatňujú pravidlá a postupy, ktoré prekračujú rámec vymedzený v dohode OECD, a rovnaký prístup uplatňujú aj na transakcie, ktoré nepatria do rozsahu pôsobnosti spoločných prístupov. Predmetné exportno-úverové agentúry si v niekoľkých prípadoch samy vytvorili príslušné nástroje (napr. politiku sociálnej zodpovednosti podnikov alebo etický kódex).

Okrem informácií uvedených v oddieloch 3a) a 3b) z výročných správ o činnosti vyplýva, že členské štáty vo všeobecnosti uplatňujú politiky týkajúce sa vývozných úverov a životného prostredia, boja proti úplatkárstvu a udržateľných postupov úverovania týkajúcich sa krajín s nízkymi príjmami. Tri príslušné odporúčania OECD zohrávajú v tejto súvislosti významnú, ale nie výlučnú úlohu. Tieto nástroje uplatňujú alebo ich v zásade hodlajú uplatňovať dokonca aj členské štáty, ktoré nie sú členmi OECD. Celkovo zo správ členských štátov vyplýva, že členské štáty prijímajú rovnaký prístup na riešenie otázok spojených so životným prostredím, ľudskými právami a úplatkárstvom. Niektoré členské štáty uvádzajú vo svojich správach podrobnejšie informácie a zdôrazňujú dôležitosť týchto otázok.

Bulharsko nie je členom OECD a jeho exportno-úverová agentúra neuplatňuje spoločné prístupy, pokiaľ ide o aspekty spojené so životným prostredím a s ľudskými právami. Bulharsko však uplatňuje odporúčanie OECD o úplatkárstve a štátom podporovaných vývozných úveroch.

V súlade so spoločnými prístupmi exportno-úverové agentúry postupne zakladajú skupinu príslušných odborníkov na environmentálne a sociálne otázky a otázky ľudských práv. Transakcie sa v súlade so spoločnými prístupmi preverujú v súvislosti s ich environmentálnymi a sociálnymi rizikami a rizikami týkajúcimi sa ľudských práv, ako aj možnými vplyvmi. Proces preverovania sa medzi exportno-úverovými agentúrami čoraz častejšie stáva štandardným postupom posudzovania.

Všetky členské štáty výslovne odkazujú na toto ustanovenie. Hoci v bode 2 prílohy I je zmienka len o environmentálnych rizikách, väčšina členských štátoch odkazuje aj na riziká spojené so sociálnymi otázkami a otázkami ľudských práv. Takmer všetky členské štáty uvádzajú, že dodržiavajú odporúčanie OECD o spoločných prístupoch týkajúcich sa štátom podporovaných vývozných úverov a o náležitej starostlivosti v oblasti životného prostredia a sociálnej politiky (ďalej len „spoločné prístupy“), pokiaľ ide o environmentálne riziká a riziká v oblasti ľudských práv. To isté platí pre odporúčanie OECD o úplatkárstve.

d) Plnenie cieľov a záväzkov Únie zo strany exportno-úverových agentúr

Na posilnenie transparentnosti na úrovni EÚ členské štáty predložia Komisii výročnú správu o činnosti, v ktorej v súlade s vnútroštátnym legislatívnym rámcom oznámia určité finančné a prevádzkové informácie o svojich činnostiach v oblasti vývozných úverov, a to aj vrátane informácií o spôsobe riešenia environmentálnych rizík.

Podľa bodu 3 prílohy I „na základe týchto informácií vypracuje Komisia pre Európsky parlament výročnú správu, v ktorej zhodnotí plnenie cieľov a záväzkov Únie exportno-úverovými agentúrami“.

V Zmluve o Európskej únii (ZEÚ) sa v článku 3 vymenúvajú všeobecné ciele Únie a zásady a v článku 21 ciele vonkajšej činnosti Únie.

Pokiaľ ide o spoločnú obchodnú politiku EÚ, zásady a ciele vonkajšej činnosti Únie sú uvedené v článku 206 a v článku 207 ods. 1 Zmluvy o fungovaní Európskej únie.

Komisia na základe poskytnutých informácií berie na vedomie, že členské štáty s činnosťami v oblasti vývozných úverov v zmysle nariadenia (EÚ) č. 1233/2011 majú zavedené politiky umožňujúce správu ich programov pre vývozné úvery, ktoré sú v súlade s cieľmi Únie. Konkrétne politické odporúčania pre oblasť vývozných úverov vypracované v OECD – jedinej medzinárodnej organizácii, ktorá doposiaľ vypracovala špecializované pravidlá pre túto oblasť politiky – sa bežne využívajú.

Ako bolo uvedené v predchádzajúcich výročných správach, v reakcii na odporúčanie obsiahnuté vo vyššie uvedenom uznesení Európskeho parlamentu z júla 2013 týkajúce sa usmernení pre budúce podávanie správ útvary Komisie ako usmernenie pri rozvoji ďalších politík odporúčajú využívať najmä prácu medzinárodných monitorovacích inštitúcií (vrátane OSN). V správach členských štátov sa už takéto medzinárodné nástroje v rôznej miere využívajú ako odkazy a Komisia podnecuje k vyvíjaniu ďalšieho úsilia v tomto smere. Zásadný význam bude mať aj ďalší dialóg s Európskou službou pre vonkajšiu činnosť, pokiaľ ide o politiky v oblasti ľudských práv.

Európsky parlament vyzval Komisiu, aby vypracovala stanovisko k tomu, či členské štáty plnia ciele a záväzky Únie; Európska komisia v súlade s prílohou I pripravila svoju výročnú správu. Na základe informácií z výročných správ o činnosti predložených členskými štátmi sa Komisia domnieva, že členské štáty plnia cieľ Únie stanovený v článkoch 3 a 21 ZEÚ. Samozrejme, európske inštitúcie môžu v budúcnosti spoločne stanoviť presnejšie politické ciele. Komisia je pripravená uľahčovať a podporovať príslušný medziinštitucionálny dialóg v tejto oblasti, ale medzitým musí vykonať svoje hodnotenie v súlade s bodom 3 prílohy I.

Pokiaľ ide o dodržiavanie medzinárodných záväzkov a záväzkov podľa práva EÚ v oblasti hospodárskej súťaže, počas vykazovaného obdobia nedošlo k sporom na úrovni WTO, ktoré by sa týkali európskych programov pre vývozné úvery. Európskej komisii neboli v roku 2014 doručené žiadne sťažnosti týkajúce sa potenciálnych porušení právnych predpisov EÚ, do ktorých by boli zapojené exportno-úverové agentúry.